Nigerianske myndigheters utlysning av en milliondusør har ikke ført til et gjennombrudd i saken som har rystet en hel verden:
Ingen har sett jentene etter at de ble bortført fra en skole i Chibok, nordøst i landet, 14. april. Ny informasjon fra amerikansk etterretning kan gjøre letingen enda vanskeligere:
- Vi tror de har blitt splittet i mindre grupper, sier pressetalsperson ved Pentagon til CNN.
Han vil ikke kommentere hva som ligger til grunn for antakelsen, men det skal være en utbredt oppfatning at jentene allerede er tatt ut av Nigeria og fraktet til naboland.
Storbritannias tidligere statsminister Gordon Brown, som nå er FNs spesialutsending for global utdanning, mener det bør søkes i Niger, Kamerun og Tsjad.
- Det er avgjørende at vi finner jentene før de blir spredt over hele Afrika, noe som er en reell mulighet, sier Brown til CNN.
Den islamistiske gruppen Boko Haram har tatt på seg ansvaret for bortføringen. Lederen har truet med å selge de 276 skoleelevene.
- Gud har instruert meg om å selge dem, de er hans eiendom, og jeg vil utføre hans instruksjoner, sa Abubakar Shekau i en video som ble kjent denne uken.
- Jenter, dere bør sørge for å gifte dere, la han til, og begrunnet bortføringen med motstanden mot vestlig utdanning.
Til tross for det rystende budskapet tror en tidligere forhandler at det kan være håp om en mulig løslatelse.
- At Shekau ikke sier at han vil drepe dem, men selge dem, er en klar indikasjon på at en forhandling er mullig. Shekaus video vil ikke bli det siste vi ser fra gruppen i denne saken, sier Shehu Sani til CNN.
Den brutale bortføringen har fått stor oppmerksomhet fra det internasjonale samfunnet. Torsdag sa Nigerias president Goodluck Jonathan at han at han er sikker på at bistanden fra USA og Storbritannia vil løse krisen, skriver The Guardian.
Han har tidligere fått krass kritikk for myndighetenes innsats i letingen.
- Med Guds hjelp vil vi overvinne terroristene. Jeg tror at borføringen av disse jentene vil markere begynnelsen på slutten av terroren i Nigeria, sa han til topplederne som er samlet til World Economic Forum i Nigerias hovedstad Abuja.
Ifølge Sky News har en gruppe amerikanske eksperter allerede ankommet Nigeria for å bistå i letingen. Gruppen har blant annet ekspertise på gisselsituasjoner.
- De vil sammen med president Goodluck Jonathans regjering gjøre alt som står i deres makt for å bringe disse jentene tilbake til familiene og lokalsamfunnene deres, sier utenriksminister John Kerry.
Bortføringene har fått stor oppmerksomhet på sosiale medier.
Både USAs førstedame Michelle Obama og pakistanske Malala Yousafzai har stilt seg bak den verdensomspennende appellen «Bring back our girls».
- Våre bønner går til de savnede nigerianske jentene og deres familier, skriver Michelle Obama på bildedelingstjenesten Instagram.
Boko Haram har terrorisert den nordlige delen av Nigeria i årevis. De mener at skolegang etter vestlig mønster er synd og har derfor rettet mange av angrepene sine mot skoleungdom.